《客话太白武功之胜因怀康对山修撰》
清代·严玉森

忽急友难游瑾门，琵琶不以迁高官。死余大小鼓三百，绝世风流天地存。

今日游公乡，昔日登公山。扬州艳说修撰好，要知公之气谊山河尊。

华山不为高，黄河不为深，公乎奇节超昆仑。文章丝竹偶然耳，后生小子之论何纷纷。

丈夫不作王右丞，清流第一申屠蟠。三秦豪杰谁景略，但见泾渭水合流浑浑。

潼关望中条，司空诗境愁云屯。坐客谈武功，太白之雪绵秋春。

清泉白石忘寒温，商雒深山多隐沦。蟪蛄朝菌匆匆甚，怪柏寒松爱避人。

作者简介：严玉森，字鹿溪，一字六希，号虚阁，仪徵人。同治癸酉举人，官户部主事。有《虚阁遗稿》。